da da da da da da sv da da da da da da da da da da da da nb nb da de en en
De Gamle (sol)badede sig til en storsejr over Malmøhus. - Svanholm Cricketklub
Mandag d. 4. juni 2018 kl. 12:39 af Henrik Pfaff
Det var helt uden problemer, at De Gamle vandt en storsejr over Malmøhus. Vejret var så absolut med De Gamle, idet solen skinnede fra en stort set skyfri himmel, temperaturen pænt over de 20 grader og næsten vindstille.
Hvad mere kan man forlange? Tilmed var der koldt fadøl i hanerne, i og med at vi blev gæstet af folk fra udlandet. De skulle jo nødigt tænke dårligt om klubben.
Med Mickey som anfører kan man næsten være sikker på, at han på en eller anden måde nok skal få snakket sig frem til, at vi skal batte først, uden at der på nogen måde finder lodtrækning sted. Og ganske rigtigt skulle De Gamle til gærdet først.
Mickey på slap linje - eller det et reelt forsøg på opvarmning ???
Den evigt unge Morten Petersson i selskab med ungoldboyserne - Klar til kamp
Hvor blev græsset af ???
På den knastørre gulnede bane – det har jo ikke regnet i nogen tid – mente klubbens næstformand Nissen, at der måtte være mange point i kampen. Det skulle man ikke sige 2 gange til vore åbnere, Allan From (25*) og Allan Majgaard (22), der sørgede for, at der efter 10 overs stod 80 på tavlen. Dennis Zachariasson (27*) fik hurtigt banket sine point ud, hvorimod Morten Petersson (5) måtte lide den tort lidt for tidligt at blive grebet ud. Bedre gik det for brødreparret Shafqat Riaz (21*), der blev stående kampen ud, og Sibghat Riaz (16), der afløste Søren Vestergaard (30*), som var på lynvisit ved gærdet (15 minutter tog det). Sidstegærdet var kaptajnen himself, Mickey (21*), der scorede alle pointene til sidst, idet Shafqat var nået op på 21, da Mickey kom ind. Dermed nåede totalen op på 188 point, hvilket affødte et spørgsmål, om det var ny scoringsrekord for De Gamle i en Old Boys-kamp.
Det kan referenten afkræfte med næsten 100% sikkerhed, da undertegnede har været tilbage i arkiverne og fundet ud af, at det desværre kun er den 4. højeste score (i hvert fald inden for de seneste 25 år). Højeste score var hjemme mod Ringsted i 2011 med 201 for 1. Næsthøjest er hjemme mod KB/Soraner i 2013 med 196 for 2. 3. højeste er i 2008 hjemme mod Ishøj med 189 for 3.
Nu var det spændende, om Malmøhus kunne give De Gamle modstand i lighed med sidste år, da de scorede 130 point mod vores 152. Men vore åbningsbowlere ville det dog anderledes, så da Allan M. (1 for 7) Sibghat (2 for 19) blev afløst efter 8 overs, havde Malmøhus kun scoret 26 point og mistet 3 gærder. Søren (1 for 3) var yderst giftig sammen med Morten (1 for 6), der fik kampens eneste maiden-over. Dennis (0 for 8) fik lov til at kaste en enkelt over uden den store succes. Ydermere fik Malmøhus løbet 2 mand ud, hvilket ikke gjorde det nemmere for dem. 43 point sneg deres total sig op på i løbet af godt 15 overs.
Morten Petersson og Frederik i et eftertænksomt øjeblik. Det leder tankerne hen på filmen 'klassefesten 1', hvor alle tre gutter har forvildet sig ind i en sauna, og hvor den ene modvilligt bliver 'hængende' tilbage....
Da Allan M. i vores gærdeinnings med sit 7. point rundede 2.000 scorede Old Boys-point måtte han nødvendigvis svinge Dan-kortet med en omgang nyindkøbt fadøl fra hanerne i baren. Dette bekom selvfølgelig de tørstige Old Boysere aldeles vel med tanke på den varme dag.
Hygge må være et dækkende ord i denne sammenhæng
Svanholm188 for 3 på 20 overs
Malmøhus43 for 7 på 15,3 overs
Fra en næsten svedende referent